Venerabili fratri et amico speciali Stephano Dei gratia Eduensi episcopo, Guilermus eadem gratia tituli Sancti Petri ad Vincula presbiter cardinalis, salutem et sincere dilectionis affectum. Personam vestram dileximus et speciali proponimus et invariabili affectione diligere atque honori vestro et profectibus ubi expedire noverimus amica volumus consideratione intendere et promitto favore cooperari. Inde est quod pro Seguino, nepote carissimi fratris et specialis amici nostri abbatis Sancti Germani, dilectioni vestre rogando mandamus, consulimus ac suademus instantius, quatinus cum eo causam super abbatia Castri Censorii tractandam inire nolitis, sed nostri amoris intuitu et fratrum nostrorum precibus et dicti abbatis consideratione eidem S. abbatiam benigne velitis ac liberaliter concedere et congruum ei prestare favorem, ita ut exinde dilectioni vestre gratiarum actiones multiplices teneamur exsolvere, vestraque negotia benignius recipere et diligentius tractare debeamus. Sciatis quod si contrarium eligeritis, verendum vobis erit ne forte, dum occasione rei modice preces nostras contempseritis, nostram fratrumque nostrorum pariter indignationem incurratis.